[Video] Vrou kan ná 20 jaar weer sien, danksy val | Maroela Media
Mary Ann Franco (Foto: Skermskoot uit die video)
Mary Ann Franco (70) van Florida het geval en haar kop gestamp en moes 'n operasie ondergaan. Ná die operasie, het sy egter wakker geword en ontdek sy kan weer sien.
Franco was in 1993 in 'n motorongeluk en het geleidelik blind geword nadat haar rugstring beseer en sy 'n operasie ondergaan het. "Ek was ten volle blind. Ek kon net swart sien," het sy aan The Independent gesê.
In 2015 het sy in haar sitkamer geval en kon nie beweeg nie. Sy het 'n nekstut gedra totdat sy 'n paar weke gelede die operasie ondergaan het. Sy was nog in die hospitaal, besig om aan te sterk, toe sy ná die narkose wakker geword het en besef het sy kan weer sien. Sy was egter verward en het nie dadelik besef wat gebeur nie: "Ek het net na die voetenent van die bed gekyk en gesê, 'Hey, dame in pers, kry vir my iets vir die pyn'. Ek was in soveel pyn. Ek was nie vriendelik nie – en ek is altyd vriendelik," het sy verduidelik. "My susterskind wou weet: 'Wat het jy gesê?' en dit is toe ek besef ek kan weer sien."
Volgens Franco het sy nog medikasie gekry en die volgende oggend kon sy al die bome en die wit huise uit haar klein venster in die hospitaal sien. "Ek was die gelukkigste vrou in die wêreld. Dit was wonderlik. Almal het ingekom en gesê ek is die wonderwerkvrou."
Dr. John Afshar, neurochirurg, wat die operasie uitgevoer het, het aan ABC News gesê hy het nie verwag dat Franco se sig geraak sou word nie. "Dit is 'n ware wonderwerk," het hy gesê. "Ek het regtig nie 'n wetenskaplike verduideliking daarvoor nie."
Volgens hom is een teorie dat die ongeluk moontlik 'n aar beskadig het wat bloedvloei na dié gedeelte van die brein, wat sig beheer, beperk het. "Ons het moontlik tydens die operasie weer daardie aar oopgemaak en die bloedvloei het teruggekeer en sy het haar sig teruggekry."
Franco is baie gelowig en glo God het haar sig teruggegee.
Lees meer: Telegraph, Daily Mail, Metro, Independent
Aan GOD al die eer?
Alle eer aan God. Kan net dink watse gevoel dit vir haar en haar familie moet wees. My Ma het haar si na operasie verloor en ons bid saam v n wonderwerk.
Dit is nou n ligpunt.
Ek is sommer saam bly. Die Heer het haar beslis geseën.
Sy verdien dit!
Loof die Here! Geseend is Mary Ann. Mag sy 'n fantastiese leeftyd saam met haar geliefdes he. Gelukkig vir Tegnologie sal sy per foto's en video hulle lewens mee maak. Mag almal wat ongelowig is jubbel n Sy almag en tot bekeering kom.